32003R1176
L 164/12
JURNALUL OFÍCIAL AL UNIUNII EUROPENE
REGULAMENTUL (CE) NR. 1176/2003 AL COMISIEI
din 1 iulie 2003
de modificare a Regulamentului (CE) nr. 1019/2002 privind standardele de comercializare a uleiului de măsline
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și grăsimilor (1), astfel cum a fost modificat ultima dată prin Regulamentul (CE) nr. 1513/2001 (2), în special articolul 35a,
întrucât:
(1)
Articolul 12 alineatul (2) din Regulamentul (CE) nr. 1019/2002 al Comisiei (3), astfel cum a fost modificat prin Regulamentul (CE) nr. 1964/2002 (4), prevede că acest regulament se aplică de la 1 noiembrie 2002, cu excepția articolelor 2, 3, 5 și 6 care se aplică de la 1 noiembrie 2003, cu excepția produselor care au fost fabricate și etichetate legal în Comunitate sau importate legal în Comunitate și puse în liberă circulație înainte de 1 noiembrie 2003, care pot fi comercializate până la epuizarea stocurilor.
(2)
În conformitate cu articolul 5 litera (c) din Regulamentul (CE) nr. 1019/2002, numai atributele pozitive menționate la anexa XII la Regulamentul (CEE) nr. 2568/91 al Comisiei din 11 iulie 1991 privind caracteristicile uleiurilor de măsline și ale uleiurilor din resturi de măsline precum și metodelor de analiză relevante (5), astfel cum a fost modificat ultima dată prin Regulamentul (CE) nr. 796/2002 (6), pot fi folosite. Cu toate acestea, din cauza numărului foarte redus de atribute organoleptice prevăzute de anexa respectivă, comercianții se confruntă cu dificultăți în descrierea caracteristicilor organoleptice pe eticheta uleiurilor lor.
(3)
Dat fiind faptul că, la ora actuală, nu există o metodă obiectivă de verificare a anumitor caracteristici organoleptice foarte valoroase pentru uleiurile virgine de măsline, privind savoarea, aroma sau culoarea, aceste atribute nu pot fi menționate pe etichetă. În plus, atributele organoleptice pozitive prevăzute în prezent de anexa XII la Regulamentul (CEE) nr. 2568/91 nu permit determinarea exhaustivă a diversității varietăților și a gusturilor uleiurilor de măsline virgine.
(4)
Dat fiind faptul că lucrările de cercetare privind noile metode de evaluare organoleptice care să permită lărgirea gamei de atribute pozitive pentru uleiurile de măsline virgine sunt încă în curs de desfășurare, și pentru a acorda organismelor care se ocupă cu elaborarea unei noi metode mai exhaustive, timpul necesar pentru punerea în aplicare a unor astfel de metode, data de aplicare a articolului 5 litera (c) din Regulamentul (CE) nr. 1019/2002 trebuie amânată cu un an.
(5)
Regulamentul (CE) nr. 1019/2002 trebuie modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare pentru uleiuri și grăsimi,
ADOPTĂ PREZENTUL REGULAMENT:
Articolul 1
La articolul 2 din Regulamentul (CE) nr. 1019/2002, alineatul (2) se înlocuiește cu următorul text:
„(2) Se aplică de la 1 noiembrie 2002.
Articolele 2 și 3, articolul 5 literele (a), (b) și (d) și articolul 6 se aplică de la 1 noiembrie 2003.
Articolul 5 litera (c) se aplică de la 1 noiembrie 2004.
Articolul 11 se aplică de la 1 iulie 2002.
Cu toate acestea, produsele fabricate și etichetate legal în Comunitate sau importate legal în Comunitate și puse în liberă circulație înainte de 1 noiembrie 2003 pot fi comercializate până la epuizarea stocurilor.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iulie 2003.